# DrótPostaGalamb

### A Wikipédiából, a szabad lexikonból.

A DrótPostaGalamb, röviden DPG ingyenes levelezőprogram, Magyarországon az első ilyen programok egyike. 1997-ben jött létre, csak néhány héttel később a legelső hasonló szolgáltatásnál, a Freemailnél.

## [szerkesztés] Előnyei, sajátosságai

A program egyesíti a levelezőprogramok (kliensek) és az ingyenes e-mailt nyújtó webhelyek tulajdonságait, de különbözik is tőlük:

- Nincs szükség internet-előfizetésre: a program saját, beépített internetkapcsolata révén tölti le a leveleket. Használatához csak egy Windows-alapú számítógép, modem és telefonvonal szükséges. (A program természetesen internetkapcsolattal is használható.)
- A program használatának összes költsége csak a helyi hívások időtartama (egy-két perc), amíg az új leveleket letölti, a sajátjainkat pedig elküldi. Leveleket olvasni és írni offline is lehet.
- Saját e-mail címet lehet vele létrehozni (a program egy példányával akár ötöt is). Ezeknek végződése az alábbiak valamelyike lehet: drotposta.hu, posta.net, galamb.net, aramszu.net, buli.net, uze.net, dpg.hu.
- A program nemcsak levelezésre alkalmas, hanem „csatornákra” (elterjedtebb nevükön levelezőlistákra) is fel lehet iratkozni a legkülönfélébb témákban (l. lent), valamint hírleveleket lehet megrendelni az ún. „Infónéninél”.
- A felületén ki lehet kapcsolni a HTML-t, így vírusoktól, férgektől és kémprogramoktól teljes mértékben védetté tehető (feltéve, hogy a felhasználó nem nyit meg mellékleteket).
- Más címekről is képes letölteni a leveleket, ha internetről csatlakozunk fel.
- Kompatibilis más e-mail címekkel: nem feltétel, hogy a címzett is DPG-t használjon.
- Jellegzetes grafikus külseje: egy ház öt ajtóval, a ház mellett hold és más házak sziluettje, a tetőn sétáló macska (ez utóbbi a „Tippek és trükkök” menüpont). Az ajtók az egyes felhasználók fiókjai, melyeket jelszóval lehet védeni; mögöttük íróasztal, alatta kuka, postaláda (a küldendő leveleknek) és levélszekrény (az érkező leveleknek). A levelek küldése-fogadása a postagalamb „röptetésével” lehetséges, amely dolga végeztével egy nyugágyban fekve szürcsöli az üdítőt. A galamb egyúttal a program kabalaállata is: a logójában is ez szerepel, és a súgó feladatát is ez látja el.
- Más levelezőprogramok funkcióinak jó részével is rendelkezik: levelek szűrése, rendezése, formázása, keresés, titkosítás, valamint szerkeszthető felület (skin) stb. Az egyes lakásokban van egy ún. Faliújság, amelyen egy adott programpéldány (a „ház”) felhasználói megoszthatják egymással a tudnivalókat.
- A programhoz részletes súgó tartozik (itt: „Segéd”).

## [szerkesztés] Hátrányai

- Nincs webes felülete, és más levelezőprogrammal (POP3-mal) se lehet hozzáférni a levelekhez. (Ennek az az oka, hogy hirdetésekből tartja fönn magát, amelyek csak a programban jelenhetnek meg.) Azonban korlátlan számú gépre telepíthető (például otthon és a munkahelyen), és ott tölti le a friss leveleket, ahol kérik. (A levelek fogadását ki lehet kapcsolni, ha valahonnan csak küldeni szeretnénk. Fájlba exportálva korábbi leveleket vagy kötegeiket is át lehet vinni egy másik programpéldányba, pl. hogy az összes egy helyen legyen.)
- Mivel a leveleket csak a számítógépen tárolja, más gépről mindig csak az újabban érkezett levelekhez lehet hozzáférni, a korábban kapott és küldött levelekhez nem. – A program azok számára ideális, akik általában csak egyetlen gépről leveleznek.
- A DPG-s címre érkezett leveleket nem lehet más címre átirányítani.
- Unicode-os kódolásra nem képes; csak az ISO 8859-2 karaktereit lehet használni (ez a közép-európai nyelvek betűkészlete, ami angolra és németre is alkalmas).
- Csak Windows alatt használható – bár a Windowsnak bármely változatával együttműködik: legfrissebb változata, a 4.02 a Win 95-től egészen az XP-ig használható, az NT-hez külön változatot lehet letölteni, Win 3.1-hez pedig a régi, 1.4-es verzió érhető el.
- Az egyes címekről havonta legfeljebb 2 MB-nyi adat küldhető – ez azonban hétköznapi levelezéshez bőségesen elegendő, és több tucat kép is beleférhet.

## [szerkesztés] Létrejötte és fenntartása

A programot Blahut György, Kubinyi Zoltán, Maros Péter, Marx Dániel, Molnár István, Polecsák Ármin, Rieder Ervin, Simon Géza és Szigetlaki Zsolt fejlesztette ki. Üzemeltetését eredetileg a Drótposta Kft., majd az Index.hu végezte; az utóbbi kísérletképpen bevezette a levelek webes elérhetőségét az Indexmail felületéről (ami azóta VIPmail névre változott), de ez valami okból nem vált be. 2001 novemberében végül az Inter.net Magyarország Kft. vette át. Honlapjuk szerint ([1]) a rendszernek ekkor 70 000 felhasználója volt.

- További statisztikák

## [szerkesztés] Elérhető csatornák (levelezőlisták)

- Állatbarát
- Angolna (angoltanulás)
- Apró (apróhirdetések)
- Bétateszt (az újabb változatok tesztelése)
- Bóbita (irodalom)
- Csevej (kötetlen)
- Csibe (az ifjabb korosztálynak)
- Dió (rejtvények, fejtörők)
- Dühöngő
- Egészség
- Elektron (elektronika)
- Film
- Fogyi (fogyni vágyóknak)
- Fotó
- Gamez (játékprogramok)
- Honlap (érdekes honlapok)
- Humor
- HWSW (hardver és szoftver)
- Kóder (programozás)
- Linux
- Makett
- Mobil

- Motor (autó, motor stb.)
- Motorsport (Forma–1, rally)
- Német
- Partner
- PC-cuccok (számítógépek és alkatrészeik)
- Rap
- RPG (szerepjáték-rajongóknak)
- Sport
- ST-SW (Star Trek- és Star Wars-rajongóknak)
- Sültgalamb (konyhaművészet)
- Szerelemcsati
- Szerencse (szerencsejátékok)
- Társasház
- Társkereső
- Tekergők (természetjárás)
- Teofil (hit, vallás, filozófia, teológia)
- Tini (20-on aluliaknak)
- Tipegő (kismamáknak és kispapáknak)
- Tipp (tippek és trükkök, kérdések-válaszok)
- Tu-fa (tudományos-fantasztikus, azaz sci-fi)
- Violinkulcs (klasszikus zene)
- Webmester (weboldalak készítése)
- Zene

## [szerkesztés] Megrendelhető hírlevelek

- Fornax (értékpapír-árfolyamok napi csatornája)
- Az Index.hu napi hírcsatornái:
  - Index-bűnügy
  - Index-kultúra
  - Index-pol (politika)
  - Index-sport
  - Index-tech (számítástechnika)
- A Pesti Műsor heti hírcsatornái a budapesti műsorról:
  - Mozi
  - Színház

## [szerkesztés] Külső hivatkozások

- Honlap
- A Drótposta Kft. honlapja
- A DrótPostaGalamb a szárnypróbálgatások után (PrimOnline, 1999. január 27.)
- Ingyenkonyhák az Interneten (PrimOnline, 1999. augusztus 13.)
- PKI mindenkinek, ingyenesen és közérthetően: nyilvános kulcsú titkosítási architektúra megvalósítása a DPG-ben
- DrótPostaGalamb (az LKA magazin ismertetője)

A lap eredeti címe "http://hu.wikipedia.org../../../d/r/%C3%B3/Dr%C3%B3tPostaGalamb_a549.html"

Kategóriák: Magyarország | Internet | Szoftverek

##### Views

- Szócikk
- Vitalap
- Aktuális változat

##### Keresés